text: 43-årig er død efter eksplosionsbrand
  16 maj 2019 kl. 16.37
  En 43-årig mand er død af kvæstelser fra eksplosionsbrand på en landejendom i Bredebro.
  Den 43-årige mand, som tidligere i dag blev kvæstet i en eksplosionsbrand i Bredebro, er afgået ved døden.
  Det oplyser vagtchef Bjørn Pedersen fra Syd- og Sønderjyllands Politi. 
  Den voldsomme brand opstod ved en ekslosion af brandbar væske i en landbrugsejendom. Manden opholdt sig i ejendommens stuehus, da branden opstod, og eksplosionen skete. 
  Den 43-årige havde alvorlige kvæstelser og blev med det samme fløjet med helikopter til Rigshospitalet, da hans tilstand var kritisk.
  Politiet kan endnu ikke sige noget om årsagen til branden og eksplosionen.
  - Vi har haft teknikere ude og undersøge stedet tidligere i dag, og de fortsætter i næste uge, siger vagtchef Bjørn Pedersen.  
  De pårørende er underrettet.
  